google/wiki40b huggingface dataset:
Hamburg rådhus

Historie

Det tidligere rådhuset ved Trostbrücke brant under den store bybrannen i 1842. I forbindelse med gjenoppførelsen av den indre by ble det bestemt å legge rådhuset vegg i vegg med børsen, ikke langt fra elven Alster.
Det gikk likevel 30 år før man ble enig om rådhusplanene. Utkast til nybygget kom etter internasjonale arkitektkonkurranser i 1854 og 1876, men først i 1885 ble de endelige byggeplanene godkjent. Bygget ble ferdigstilt i 1897, etter 13 års byggetid. Bygget er reist på 4000 peler som ble slått 12 meter ned i sandgrunnen. Det totale byggarealet er på 17 000 kvadratmeter og bygget inneholder 647 rom.

Rådhuset utvendig

Hamburg rådhus er bygget i historistisk stil. Rådhusets fasade er 111 meter bred og bygget i granitt og sandstein. Tårnet strekker seg 112 meter i været. Bygget er tekket med kobbertak, som er rikt dekorert med spir og statuer. På fasaden mot rådhusplassen (tysk: Rathausmarkt) står det statuer av 20 tysk-romerske keisere i nisjene mellom vinduene, fra Karl den store til Frans II. Over hovedinngangen finnes en mosaikk som forestiller kvinnefiguren Hammonia, en personifisering av byen Hamburg.

Rådhuset innvendig

Fra rådhusets inngangsparti kommer man inn i en veldig buegang (tysk: Rathausdiele). Søylene i dette rommet er dekorert med medaljongformede relieffer av fortjente borgere, som i kontrast til keiserne utenfor skal representere borgerlige verdier. En rekke yrker, bl.a. handelsfolk, jurister, diktere og naturforskere er representert. Kvinner er avbildet på en egen kvinnesøyle (tysk: Frauensäule).
Rådhusets hovedetasje faller i to hoveddeler. I den venstre enden av buegangen fører en trapp til byparlamentet (tysk: Bürgerschaft). På motsatt side fører en annen trapp opp til Senatet. I tillegg til møterommene inneholder etasjen er rekke rikt dekorerte representasjonsrom. En egen sal (tysk: Phoenixsaal) minner om bybrannen i 1842, som var utgangspunktet for rådhusprosjektet. Veggene i det såkalte vaisenrommet (tysk: Waisenzimmer) viser skurdarbeider utført av 80 foreldreløse barn i alderen 8 til 14 år.
Rådhuset inneholder også fasiliteter for sosialt samvær blant byens representanter, både mindre rom, en restaurant i kjelleretasjen (tysk: Ratsweinkeller) og en storstue på 720 kvadratmeter (tysk Grosser Festsaal). Veggene til denne festsalen viser monumentale malerier som skildrer byens historie.
I gårdsrommet mellom rådhuset og børsen finnes Hygiea-brønnen. Brønnen er dekorert med en bronsefigur av gudinnen Hygiea som beseirer en drage. Hygea er en allegori for sunnhet, mens dragen symboliserer koleraepidemien i 1892, som midt i byggeperioden til rådhuset krevde nesten 9000 menneskeliv i byen.
Greve av Monpezat

Greve av Monpezat er en tittel, som Dronning Margrethe II den 30. april 2008 tildelte sine sønner, kronprins Frederik og prins Joachim, mens kronprinsesse Mary ble grevinne av Monpezat. Da prins Joachim giftet seg med prinsesse Marie den 24. mai 2008, ble også hun grevinne av Monpezat.
I overensstemmelse med de alminnelige regler, bærer også etterkommere født i lovlig ekteskap de samme titler. Dermed er prinsene Nikolai, Felix, Christian og Vincent også grever av Monpezat, mens prinsessene Isabella, Josephine og Athena er komtesser av Monpezat.
Skärgårdsstad

Skärgårdsstad er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 1 924 innbyggere.
Adam Lambert

Bakgrunn

Lambert ble født i Indianapolis i Indiana, men flyttet kort tid etter til San Diego i California.

Idol

I 2009 kom han på andreplass i American Idol. Bilder av Lambert som kysset en gutt dukket opp på Internett før finalen, og det var mye spekulasjoner om Lambert var homofil. Da han ble spurt av magasinet Rolling Stone om han trodde spekulasjonene rundt hans seksuelle orientering påvirket muligheten hans til å vinne American Idol, svarte han: «Probably» (antageligvis). Han sto frem etter finalen og erkjente sin homoseksualitet. Mange mente at Lambert var den «virkelige» vinneren av Idol, og at han tapte grunnet spekulasjoner angående hans seksualitet.
I finalen sang han først «Beth» av Kiss alene, så sang han Detroit Rock City og «Rock and Roll All Nite» sammen med Kiss. Deretter sang han og Kris Allen «We Are The Champions» sammen med Queen.

Debutalbum og skandaleopptreden

Han ga ut sitt debutalbum For Your Entertainment 23. november 2009. Han skapte avisoverskifter da han under fremførelse av tittelsporet på albumet på American Music Awards 22. november 2009, som ble sendt direkte på TV, simulerte oralsex med en annen mann, samt kysset et mannlig medlem av bandet. Kysset ble forsøkt sensurert ved at kameraet zoomet vekk, mens kameraet kuttet under oralsex-simuleringen. Det kom inn 1 500 klager på stuntet til Lambert, og han ble i etterkant nektet fra å møte på planlagte opptredener på både Good Morning America og Jimmy Kimmel Live som resultat.
Lambert svarte om oppstyret at underholdningsindustrien i USA er dobbeltmoralsk, og at kvinnelige artister har flyttet grensene i en årrekke, men når en mann gjør det friker alle ut. Han uttalte så at det ikke var for å irritere folk, men for å promotere artistisk ytringsfrihet.
Musikkvideoen til sangen For Your Entertainment er regissert av norske Ray Kay.
Albumet solgte 198 000 eksemplarer i USA den første uken, 118 000 flere enn det selvtitulerte albumet Kris Allen til Kris Allen, som Lambert tapte for i finalen av American Idol.

Annet

Lambert opptrådte på finalen i So You Think You Can Dance sesong 6, mens Kris Allen som slo han i finalen i Idol, opptrådte på semifinalen.
Cyriaco av Ancona

Liv og virke

Han var autodidakt, men med stor lærdom. Han var blant de tidligste humanister som personlig studerte de fysiske rester av den greske og romerske verden; og han var den første lærde som gjenoppdager den greske oldtids berømte steder, så som Parthenon og Delfi, et at de fire store kultsentre i antikkens Hellas. Cyriacus besøkte også Egypt, hvor han så pyramidekomplekset med sfinksen ved Giza.
På sine mange reiser til Italia, Dalmatia, Hellas, Lilleasia og Egypt utarbeidet Cyriacus detaljerte beskrivelser av fortidsminner, ledsaget av illustrasjoner som han selv utførte. Han førte en detaljert dagbok, Commentaria, hvor han også noterte de mange steder han besøkte, samt de betydningsfulle personer han møtte. Han illustrerte ofte med skisser av monumenter og transskriberte inskripsjoner.
Heterorrhina sinuatocollis

Utseende

En middelsstor (ca. 25 millimeter), grønn gullbasse.

Utbredelse

Arten lever i India (Mumbai).
Carsten Dybevig

Utdanning

Dybevig er siviløkonom fra University of Tulsa i Oklahoma, USA fra 1988, og Certified Public Accountant fra samme universitet i 1989 (tilsvarer statsautorisert revisor i Norge). Fra Norge har han en mastergrad i strategi og ledelse fra Norges Handelshøyskole i 2006.

Yrke

Han har vært ansatt i Norske Skog i forskjellige økonomistillinger fra 1989, var styresekretær i Norske Skogindustrier ASA fra 2005 og kommunikasjonsdirektør fra 2010.
NM i svømming langbane 2014

NM i svømming langbane 2014 ble arrangert i Drammensbadet i Drammen 17.-20. juli 2014. Arrangør var Drammen SK.
Seisyll ap Dyfnwal

Bakgrunn

Han var sønn av fyrst Dyfnwall av Uwch-Coed og hans hustru, som sakal ha vært en uekte datter av anglonormanniske erobreren av Abergavenny, Hamelin de Ballon.

Fyrste

Seisyll gjaldt som en av de mektigste walisiske fyrster i sørøstre Wales, som imidlertid på 1100-tallet i utstrakt grad var under anglonormannisk herredømme. 
I sitt første ekteskap var han gift med Angharad, en datter av Owain Wan av Gwynllŵg, og dermed var han forsvogret med Morgan og Iorwerth ab Owain, lordene av Caerleon. I sitt neste ekteskap ber han gift med enken Gwladus, som skal ha vært søster til Lord Rhys. Han skal i 1165 ha myrdet Henry av Gloucester, en sønn av Miles de Gloucester. 
Sammen med Owain, eldste sønn av svogeren Iorwerth ab Owain var han i 1172 på vei til fredsforhandlinger med den engelske kong Henrik II på Usk Castle, og de ble da overfalt av menn sendt ut av jarlen av Gloucester. Skjønt Owain ble drept, ble Seisyll tatt til fange og bragt til Abergavenny Castle og holdt innesperret der. 
I juni 1175 var han blent de sørøstwalisiske fyrster som under ledelse av Lord Rhys hyllet Henrik II i Gloucester. William de Braose, Lord av Abergavenny, inviterte ham julen 1175 til Abergavenny Castle. Der ble han myrdet, sammen med sin sønn Geoffrey og hele hans følge, angivelig som hevn for mordet på Henry de Gloucester, som hadde vært en av de Braoses onkler. Etter massakereb trengte de Braoses menn  seg inn i Seisylls borg Castell Arnallt, som lå rundt 6 km sørøst for Abergavenny, drepte hans syvårige sønn Cadwaladr og borførte hans hustru Gwladus.
Massakeren i Abergavenny, som ble sett på som et uhyrlig brudd mot gjestfriheten, belastet forholdet mellom waliserw og anglonormanneer i lang tid. Seisylls nevø Hywel ab Iorwerth hevnet massakren i 1182 ved å brenne ned Abergavenny Castle.
HTC P3470

HTC P3470 er en Windows Mobile-basert mobiltelefon som produseres av HTC. Den var tidligere kjent under kodenavnet HTC Pharos 100.
Den ble lansert i februar 2008, og erstattet P3400.
Freedom (Carlos Santana)

Freedom er et musikkalbum av Carlos Santana, utgitt i 1987.
Qi gong

Qi gong eller qigong (tradisjonell kinesisk: 氣功; forenklet kinesisk: 气功; pinyin: qìgōng) er puste- og bevegelsesteknikker som først ble utviklet i Kina. Teknikkene har vært utøvet i flere tusen år. Qi er det kinesiske ordet for livskraft eller livsenergi. Gong kan oversettes med å praktisere eller arbeide med. Puste- og bevegelsesteknikkene er en del av tradisjonell kinesisk medisin (TCM). Den tradisjonelle forståelsen av qi gong er at bevegelsene skal styrke kroppens egne selvhelbredende egenskaper. Energibanene i kroppen skal bli stimulert slik at livsenergien (chi eller qi) kan strømme mer fritt. Dette skal igjen bidra til indre balanse og avspenning i kropp og sinn, og at indre organer og livsprosesser skal bli påvirket på en positiv måte.
Det er relativt beskjedent med vitenskapelige studier på effektene av qi gong, men det som finnes av pålitelig forskning viser en rekke positive effekter, både mentalt og klinisk. Disse skiller seg imidlertid ikke fra effekter man oppnår ved annen fysisk aktivitet.
Vegårdsfjerdingen

Vegårdsfjerdingen er ei større grend i Norderhov i Ringerike kommune. Grenda ligger øst for den første tunnelen på Åsaveien og nord for Steinsfjorden. Den dekkes stort sett av skolekretsen Vegård. I øst ligger Åsa. Åsa er oppkalt etter to gårder rundt utløpet til Åsaelva. Navnet har (ofte feilaktig) blitt brukt som et bygdenavn på store områder nord for Steinsfjorden. Åsaporten som det står på den første tunnelen burde heller vært Vegårdsfjerdingen. Området preges av jordbruk med kornproduksjon og større gårdsbruk i vest, og mindre bruk og skog i øst.
Intersport

Norge

I Norge drives Intersport av Gresvig, og er den nest største sportskjeden i Norge med en markedsandel på ca. 15 %. Intersport har i dag 115 butikker spredt utover hele landet. Kjedens hovedkontor ligger på Helsfyr i Oslo, med sentrallager i Askim. I 2008 åpnet Intersport nettbutikk i Norge.
Det sentralamerikanske integrasjonssystemet

Det sentralamerikanske integrasjonssystemet (spansk: Sistema de la Integración Centroamericana, SICA) er en økonomisk og politisk samarbeidsorganisasjon for land i Sentral-Amerika. Den ble til i 1993 som en fornyelse av Det sentralamerikanske fellesmarkedet.
SICA består av landene Belize, Costa Rica, El Salvador, Guatemala, Honduras, Nicaragua og Panama. Den dominikanske republikk har status som assosiert medlem, mens Brasil, Chile og Mexico har status som regionale observatører. Utenomregionale observatører er Republikken Kina (Taiwan), Italia, Japan, Spania og Tyskland. SICAs hovedkontor ligger i San Salvador.
SICA har status som permanent observatør i FNs hovedforsamling.
NM i mangekamp 1974

NM i mangekamp 1974 var en del av NM i friidrett 1974, og ble arrangert som et eget mesterskap i Kragerø, 
7. og 8. september av Kragerø IF.
Det ble konkurrert i tikamp for menn og femkamp for kvinner.
Dreamlinux

Dreamlinux var en brasiliansk Linux-distribusjon som var basert på Debian. Den ble lansert både som en Live-CD, en USB-versjon og i en installerbar versjon.
Distribusjonen benyttet skrivebordsmiljøet Xfce og var tilgjengelig i utgaver for x86-32.
Versjon 2.2 ble lansert i 2007. Siste versjon var 5.0, som ble lansert 1. januar 2012.
UNOSOM I

UNOSOM I, formelt United Nations Operation in Somalia I, var en fredsbevarende FN-styrke opprettet 24. april 1992 av FNs sikkerhetsråd ved resolusjon 751 (1992) for å overvåke våpenhvilen i Mogadishu og sikre forsyning av livsnødvendigheter og humanitær hjelp, opprinnelig i hovedstaden, men senere utvidet til å gjelde hele Somalia. Landet var herjet av borgerkrig og operasjonen ble hemmet av dette. Den var i virksomhet til mars 1993, da den FN-sanksjonerte og USA-ledete Unified Task Force (Operation Restore Hope), som var satt inn allerede i desember 1992, tok over oppgavene.
UNOSOM I hadde en styrke på 54 militærobservatører og en øvrig militært personell på 893. I tillegg kom en sivil administrasjon, bestående av internasjonalt og lokalt personell. 16 land bidro med militært personell til operasjonen, deriblant Norge.
Hausruckviertel

Hausruckviertel («Hausruck-kvartalet») er en av de fire tradisjonelle regionene i den østerrikske delstaten Oberösterreich, sentralt i delstaten. Den største byen er Wels.
Hausruckviertel er oppkalt etter høydedraget Hausruck, sydvest i regionen og på grensen til Innviertel. I nordøst danner Donau grensen mot Mühlviertel. I sydøst danner Traun grensen mot Traunviertel. Syd i regionen ligger Østerrikes største innsjø, Attersee. Her grenser Hausruckviertel mot Salzburg
Love (sang)

Norsk versjon

Arild Feldborg har skrevet en norsk tekst. På norsk bærer den tittelen «Kjærlighet».
John Willem Gran

Bakgrunn

Gran reiste en god del rundt i Europa på slutten av 1930-tallet, blant annet med planer om en utdannelse innen opera. Han regnet seg lenge som ateist, men hadde også en kort periode der han så buddhismen som sin tro. Da Tyskland okkuperte Norge i 1940, ble han sittende fast i Italia. Her traff han unge, aktive katolikker, og han konverterte i 1941 til katolisismen, med konfirmasjon i Peterskirken.
Under andre verdenskrig gjorde han militærtjeneste, og var stasjonert først i London og etter freden i Norge, til årsskiftet 1945/1946. Den siste perioden var han liaisonoffiser på Akershus festning.
Etter å ha blitt dimittert arbeidet han i filmbransjen i 1946 og 1947, blant annet som regiassistent i Kampen om tungtvannet.

Trappist, prest

Etterhvert følte han en dragning til klosterlivet, og i november 1949 trådte han inn i cistercienserklosteret (trappister) på Caldey Island utenfor kysten av Pembrokeshire i Wales. Han tok da navnet John. Etter teologistudier i klosteret Scourmont i Belgia ble han presteviet i Caldey Abbey i 1957 av biskop Theodor Suhr fra København. To år senere ble han sendt til Roma for videre teologistudier, og tok en lisensiatgrad. Fra 1960 til 1963 virket han i ordenens generalkurie i Roma som økonomisk administrator.

Biskop

27. desember 1962 utnevnte pave Johannes XXIII ham til koadjutor-biskop (assisterende biskop) med etterfølgelsesrett i Oslo, og til titulærbiskop av Rafia. Den 24. mars 1963 ble han bispeviet i St Olav domkirke i Oslo. Han overtok som biskop av Oslo etter Jacob Mangers den 13. desember 1964, og satt i embetet til 26. november 1983, da hans avskjedssøknad ble innvilget.
Som nyutnevnt biskop deltok han, som eneste nordmann, på Andre vatikankonsil i Roma 1963–1965. (De andre tre biskopene fra Norge, Mangers, Rüth og Wember, deltok også.) Gran ble der oppnevnt til medlem av Det pavelige sekretariat for kristen enhet, hvor han satt til 1970, og til medlem av Det pavelige sekretariat for dialog med de ikke-troende, hvor han satt til 1984.
I 1984 ble han utnevnt til kommandør av St. Olavs Orden.
I senere år bodde han det meste av tiden på Korsika.
Biskop Gran døde 20. mars 2008 i Paris, og ble begravet i Bergen den 3. april 2008. Dette var den første katolske bispebegravelsen i Bergen siden 1522 da biskop Andor Ketilsson ble begravet der.
NUFF

Nordisk Ungdomsfilmfestival er en filmfestival for ungdom. Den ble i 2008 arrangert i Tromsø. NUFF ble for første gang arrangert i 2003.
Unge, filminteresserte mennesker fra Norden mellom 15-25 kan delta med egenprodusert film.
NUFF er den eneste ungdomsfilmmønstringen som samler de beste ungdomsfilmene fra alle nordiske land.
De påmeldte filmene deles opp i tre aldersgrupper: 15 – 17, 18 – 20 og 21 – 25. En jury av tre personer fra filmmiljøet velger ut en vinner i hver alderskategori.
De Liberale

De Liberale – Europapartiet (DLE) var et norsk sosialliberalt politisk parti.
Forberedelsene til partiet De Liberale begynte i 1988 da Det Liberale Folkepartiet (1972–1988) slo seg sammen med Venstre, da enkelte DLFere ikke ønsket å bli med over i det sammenslåtte partiet. Tor-Ingar Østerud var initiativtaker til et nytt sosialliberalt parti, og det nye partiet hadde kampen for norsk medlemskap i Det europeiske fellesskap som sin mest sentrale sak.
De Liberale (med formelt navn De Liberale – Europapartiet) ble offisielt stiftet på Bekkestua Bibliotek i Bærum 21. januar 1989. Tor-Ingar Østerud ble formann, mens Emse Lote ble nestleder. Ved siden av kampen for norsk EF-medlemskap var miljøvern og en total omlegging av norsk jordbrukspolitikk sentrale temaer i det nye partiets politiske plattform.
Ved Stortingsvalget 1989 stilte De Liberale liste i Akershus, Oslo, Telemark, Vest-Agder, Hordaland, Sogn og Fjordane, Møre og Romsdal, Østfold og Vestfold. Partiet fikk totalt 470 stemmer.
I 1992 ble De Liberale omgjort til Det Liberale Folkepartiet (1992–2017), etter at dette navnet ble frigitt.
Dobbel lykke

Dobbel lykke (kinesisk: 囍; pinyin: xǐ eller kinesisk: 双喜; pinyin: shuāngxǐ) symboliserer i Kina lykke i ekteskapet, og det kinesiske skrifttegnet for det består av to ganger tegnet for lykke/glede (kinesisk: 喜; pinyin: xǐ) er føyd sammen - et ligaturtegn.
Tegnet er et vanlig symbol i forbindelse med bryllup og blir hengt i rødt på husdøren til et nygift par eller på porten til hvor det feires bryllupsfest.
Tegnet benyttes også på dørmatter, lykter og andre gjenstander, og inngår gjerne i firmanavn.
La Teja

La Teja er en costaricansk tabloidavis. Den gis ut daglig og er en av landets mest solgte aviser. Den eies av Grupo Nación. Avisa har også en radiostasjon, Qteja, som sendes på FM-frekvens 91,5.
Navnet La Teja kommer av at avisa koster 100 colones, ettersom 100 colones-mynten kalles en teja (spansk for «takstein»).
Stade Pershing

Liv etter OL

Stadionet ble revet i 1960.
518. etterretningskipsskvadron

518. etterretningskipsskvadron (russisk 518-й дивизион разведывательных кораблей) er underlagt den russiske Nordflåten og forlagt til Poljarnyj i Murmansk oblast.
Hultsfredsfestivalen

Hultsfredsfestivalen er en årlig musikkfestival i Sverige. Den ble arrangert første gang i 1986 og er en av Sveriges største musikkfestivaler med rundt 25 000 besøkende. 
I 2013 deles festivalen. FKP Scorpio, arrangør siden 2011, kunngjorde den 20. mars at de flytter sin festival,Hultsfred goes Stockholm til Sigtuna. Den 14. april annonserte en ny festivalforening med navnet This Is Hultsfred, intensjonen å organisere en festival i Hultsfred 14. og 15. juni 2013.

Hultsfred goes Stockholm!

FKP Scorpio organiserer 13.-15. juni 2013 en festival i Sigtuna nord for Stockholm.

This is Hultsfred

This is Hultsfred arbeider med å arrangere en festival i Hultsfred 14.-15. juni 2013.
Maltodekstrin

Maltodekstrin er et karbohydratholdig næringsmiddel som ofte benyttes som erstatning for sukker. Det er en polysakkarid, og forekommer normalt som et hvitt hygroskopisk pulver. Maltodekstrin er lettfordøyelig og opptas like lett av kroppen som sukker.
Maltodekstrin utvinnes fra stivelse ((C₆H₁₀O₅)ₙ). I Europa benyttes vanligvis stivelse fra hvete i framstillingen, mens det i USA benyttes stivelse fra ris, mais eller potet. Maltodekstrin laget av hvetestivelse kan ha spor av gluten og bør ikke inntas dersom man har Cøliaki. Det kan også være spor av aminosyrer i mat som er tilsatt maltodekstrin.
Maltodekstrin har CAS-nummer 9050-36-6.
Baugsjokket

Baugsjokket eller buesjokket er en grense mellom en magnetosfære og en ambient materie. For stjerner er denne grensen typisk mellom stjernevinden og den interstellare materien .
I en planetarisk magnetosfære er buesjokket grensen hvor hastigheten på solvinden brått synker som følge av at den nærmer seg magnetopausen. Det mest studerte eksemplet på et buesjokk er det som skjer der hvor solvinden møter jordens magnetopause, selv om buesjokk oppstår rundt alle magnetiserte planeter. Jordens buesjokk er om lag 100 – 1 000 km tykt, og ligger om lag 90 000 km fra jorden.
Trondheim ingeniørhøgskole

Trondheim ingeniørhøgskole var en høgskole for ingeniørutdanning, etablert i Trondheim i 1912 under navnet Trondhjems tekniske Mellemskole. 
Skolen ble opprettet i bygningene etter, og av lærerne fra, Trondhjems Tekniske Læreanstalt, da denne ble nedlagt og en av «avleggerne» ble videreført som Trondhjems tekniske Mellemskole (TTM). 
TTM endret navn til Trondheim tekniske skole i 1936. I 1977 fikk skolen høgskolestatus og navnet ble Trondheim ingeniørhøgskole. Denne ble i 1994 fusjonert inn i Høgskolen i Sør-Trøndelag (HiST), og fra 1. januar 2016 inngår HiST i NTNU. Ingeniørutdanningen fra HiST videreføres ved NTNU i Fakultet for teknologi.
Skolen hadde fra først lokaler i Munkegata 1 (i dag byens rådhus), og flyttet i 1930 inn i lokalene på Kalvskinnet hvor undervisningen ved Fakultet for teknologi, NTNU, fremdeles drives.
Statue

Statue fra fransk, statue (latin, statua), er en skulpturell avbildning av en skikkelse, ofte menneske eller dyr. Statuer var vanlige gjennom hele antikken, idag er de vanlige innslag i parker og andre offentlige miljøer. Vanligvis oppføres statuer for å hedre minnet av en historisk hendelse eller en betydningsfull person. En liten statue kalles statuett. En skulpturell avbildning av et hode kalles byste.
Spotlight (dataprogram)

Spotlight er en søkemotor i Apples operativsystem. Spotlight ble introdusert sammen med Mac OS X Tiger 2005. Spotlight merker automatisk når du legger til nye filer og indekserer metadatainnholdet i filene. Dermed er Spotlight alltid oppdatert og klar til å gi deg nøyaktige resultater. Man kan søke etter alt fra hendelser i iCal-kalenderen til tekstinnhold i PDF-filer. 
Søkemotoren ble oppdatert i Mac OS X Leopard. Nå  går det enda raskere å søke og mulighet for å søke på maskiner i nettverket i tillegg mulighet for å regne enkle mattestykker i søkefeltet. Man kan også bruke + og – for å søke mer nøyaktig.
DONG Energy

Virksomhet

Ørsted er operatør på Sirifeltet som ligger i dansk sektor av Nordsjøen. Videre driver selskapet, delvis under merkenavnet Elsam, en rekke varmekraftverk i Danmark, og dessuten kraftvarmeverk som nytter energi fra biomasse og avfallsforbrenning. Totalt installert produksjonseffekt for elektrisk strøm er om lag 5 500 MW.
I Norge er selskapet representert med datterselskapet DONG Norge AS, med kontor i Stavanger der selskapets interesser på norsk sokkel ivaretas. Selskapet er den 10. største rettighetshaver på norsk sokkel, med reserver hovedsakelig i gassfeltet Ormen Lange-feltet. Andre felt der selskapet har interesser er Gydafeltet, Glitnefeltet, Tambarfeltet og Ulafeltet.
Videre har Ørsted blitt en av eierne som bygger ut Mongstad gasskraftverk. Selskapet driver også et stort antall vindmøllefarmer i Danmark, Storbritannia, Polen, Norge, Sverige og Frankrike. Ørsted har aksjeposter i kraftselskapene Kraftgården AB, Narvik Energi AS, og Salten Kraftsamband AS.

Salg av aksjer til Goldman Sachs

Til tross for store protester via underskriftskampanjer og de danske politiske partienens bakland, ønsker den sosialdemokratisk ledete regjering å selge 19 prosent av Ørsteds aksjer til investeringbanken Goldman Sachs. Kritikken har særlig gått på at Goldman Sachs vil få vetorett i forbindelse med utnevnelser i direksjonen, og at investeringbanken vil omgå de danske skatteforpliktelser i forbindelse med handelen.